Hjúkrunarfræðingurinn Helga Bragadóttir er fjórði Íslendingurinn sem kemst inn í Bandarísku hjúkrunarakademíuna . Aðsend mynd Helga Bragadóttir hjúkrunarfræðingur , prófessor og forstöðumaður fræðasviðs í hjúkrunarstjórnun við Hjúkrunarfræðideild Háskóla Íslands og Landspítala , hefur hlotið inngöngu í Bandarísku hjúkrunarakademíuna ( American Academy of Nursing - AAN ) . Hún er fjórði prófessorinn í hjúkrunarfræði við Háskóla Íslands sem fær inngöngu í akademíuna , en henni fylgir nafnbótin Fellow of the American Academy of Nursing ( FAAN ) . Áður höfðu prófessorarnir Ásta Steinunn Thoroddsen , Erla Kolbrún Svavarsdóttir og Helga Jónsdóttir hlotið inngöngu í AAN . Meðmælendur Helgu voru samstarfskonur hennar í Bandaríkjunum , Beatrice Kalisch , prófessor emeritus við University of Michigan , og Teddie Potter , prófessor við University of Minnesota . Rannsóknir Helgu á sviði hjúkrunarstjórnunar hafa snúist um gæði og öryggi þjónustunnar , nýtingu tækni í heilbrigðisþjónustu , vinnu og vinnuumhverfi í hjúkrun . Síðustu 10 ár hefur Helga fyrst og fremst sinnt rannsóknum á gæðum hjúkrunar og teymisvinnu . Helga hefur haft umsjón með og kennt hjúkrunarstjórnun og forystu við Háskóla Íslands og á því sviði verið frumkvöðull í framsæknum kennsluaðferðum , svo sem nýtingu tækninnar og hnattrænni nálgun . Í öllum verkefnum sínum hefur Helga lagt áherslu á þverfræðilegt og alþjóðlegt samstarf og hefur hún leitt og tekið þátt í fjölmörgum verkefnum innan lands og utan sem hafa leitt til umbóta á vinnu og vinnuumhverfi í hjúkrun og heilbrigðisþjónustu og þar með þjónustu við sjúklinga . Helga útskrifaðist með BS-próf í hjúkrunarfræði frá Háskóla Íslands árið 1986 og starfaði næstu ár við barnahjúkrun sem klínískur hjúkrunarfræðingur , hjúkrunarstjórnandi og kennari . Hún hélt síðar til Bandaríkjanna þar sem hún lauk MS-prófi í barnahjúkrun og hjúkrunarstjórnun og doktorsprófi í hjúkrunarstjórnun frá University of Iowa . Frá heimkomu úr framhaldsnámi árið 2000 hefur Helga starfað við stjórnun , kennslu og vísindarannsóknir í Háskóla Íslands og Landspítala . Bandaríska hjúkrunarakademían , sem var stofnuð árið 1973 , hefur það hlutverk að þjóna almenningi og hjúkrun og vera virkur þátttakandi í stefnumörkun heilbrigðisþjónustu . Félagar í AAN eru rúmlega 2700 frá fjölmörgum löndum heims . Þeir sem hljóta inngöngu í Bandarísku hjúkrunarakademíuna hafa með störfum sínum haft áhrif í hjúkrun og heilbrigðisþjónustu í heimalandi sínu og á alþjóðavettvangi .